पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर. पंडित मेहरचंद रंधावा मसंदा के वासी थे। किसान परिवार। आठवीं के बोर्ड में उन्होंने जालंधर टॉप किया। आगे की पढ़ाई लाहौर में मशहूर फोरमैन क्रिश्चियन कॉलेज से की। बीए वहीं डीएवी कॉलेज से। यहीं वे आर्य समाज से जुड़े। इस बीच आर्य समाज ने यहां साईंदास स्कूल खोल दिया था। मगर आर्य समाजी आपस में लड़ रहे थे। लाला लाजपत राय दुखी थे। उन्होंने नौजवान पंडित मेहरचंद को हेडमास्टर बनाकर भेज दिया। यह बात 1902 की बताते हैं। साईंदास स्कूल को न सिर्फ उन्होंने संभाल लिया। क्रांति के वो बीज बोए, जो कोई आर्य पुरुष ही कर सकता है। इसकी चर्चा बाद में।
खैर, इतिहास तो उनसे बहुत उम्मीदें कर रहा था। लाहौर से भी बड़ा डीएवी कॉलेज जालंधर में खोलना चाहते थे लालाजी। पंजाब यूनिवर्सिटी परमिशन नहीं दे रही थी। पंडित मेहरचंद तबके नामी वकील लखपत राय राधारमण को लेकर शिमला गए। वायसराय गर्मियां बिताने आए थे। वायसराय ने सुना मगर हुक्म दिया - पहले एक लाख रुपये सरकारी खाते में जमा करें। एडवोकेट लखपत राय ने तुरंत चेक काट दिया। बाहर आकर साथी बोले - चेक काट दिया मगर आपके खाते में इतनी रकम कहां है? रकम भी मिल गई।
रायसाहब के भतीजे जसवंत राय लाहौर में बड़े व्यवसायी थे। उन्होंने पैसा दिया। मगर 15 हजार डोनेशन। बाकी कर्ज। परमिशन मिल गई। बाद में जमीन एक छात्र ने एक रुपये में दे ही दी।
असल चुनौतियां अब थीं। पंडित मेहरचंद ने इधर बाहरीयां दी कोठी में कॉलेज शुरू कराया, उधर अपनी देखरेख में इमारत बनवाई। छुट्टियों में पंजाब ही नहीं, बंगाल, गुजरात, महाराष्ट्र जाकर दान जुटाया। खुद वेतन नहीं लिया। रंधावा मसंदा में अपनी जमीन बेचकर भी कॉलेज में पैसे लगाए। वाइस-प्रिंसिपल लाला ज्ञानचंद महाजन भी ऐसे ही। पूजा-पाठ में मिली दक्षिणा वह भी कॉलेज को देते थे।
सन 1936 में फारसी के मास्टर बनकर आए केसी जोशी का किस्सा भी मशहूर है। उनके शिष्यों में से एक प्रो. ज्ञानचंद कौल बताते हैं : जोशीजी इंटरव्यू देने कालेज पहुंच गए। सुबह ही। प्रिंसिपल के बारे में पूछा। दफ्तरी ने कह दिया, उधर इमारत बन रही है। वहीं हैं। जोशीजी घूम आए। प्रिंसिपल जैसा कोई नहीं। बाद में पता चला कि मजदूरों के साथ जो काम में जुटे थे, वही पंडित मेहरचंद थे।
1944 डीएवी का सिल्वर जुबली साल था। ठीक पचहत्तर के हो चले पंडितजी ने रिटायरमेंट मांगा। मार्च 11 तारीख। कन्वोकेशन। अगले दिन सिल्वर जुबली मनाई। प्रिंसिपल के रूप में यह आखिरी दिन था। रात में सोए तो फिर चिरनिद्रा में चले गए। लोग सोचते हैं, पंडितजी और डीएवी कभी अलग हो ही नहीं सकते थे।
दूसरों से प्रेम करो और अपना बलिदान दो - व्याख्यान में यही उनके अंतिम शब्द थे। यही अब डीएवी कॉलेज का ध्येय वाक्य है। मोटो।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn